CLXXIV.  Adalberoni, archiepiscopo Trevirensi monasterium S. Maximini asserit, pactumque inter eum et Henricum comitem Namurcensem, praesente Conrado Romanorum rege, opera Bernardi abbatis Claraevallensis confectum, probat.   (Anno 1147, Maii 7.) [HONTHEIM,  Hist. Trevir.,  I, 556.]
Author: Eugenius III

EUGENIUS episcopus, servus servorum Dei, venerabili fratri ADALBERONI Trevirensi archiepiscopo, ejusque successoribus canonice substituendis, in perpetuum.

Cum universis S. Ecclesiae filiis debitores ex injuncto nobis a Deo apostolatus officio existamus, illos tamen patres nostros, episcopos, et Ecclesiarum Dei rectores, quos in fidelitate et servitio S. Romanae Ecclesiae devotiores a longis retro temporibus cognoscimus exstitisse, arctioris charitatis brachiis diligere volumus, et fovere, et Ecclesiis, in quibus Domino militare noscuntur, suam justitiam conservare. Eapropter, venerabilis frater in Christo, Adalbero Trevirensis archiepiscope, devotionem tuam erga beatum Petrum, ejusque sanctam Romanam Ecclesiam, et nos ipsos attendentes, tuis justis postulationibus clementer annuimus, et praedecessoris nostri felicis memoriae papae Innocentii vestigiis inhaerentes, illud juris, quod charissimus filius noster, Conradus Romanorum rex, sive antecessores ejus in abbatia S. Maximini habuisse noscuntur; quodque tibi, et per te Trevirensi Ecclesiae ab eodem Conrado collatum sive restitutum est, sicut in ejusdem regis scripto de restitutione et confirmatione continetur, tibi et successoribus tuis auctoritate apostolica confirmamus, et scripti praesentis pagina communimus. Pacem quoque et concordiam, sive transactionem, quae inter te et nobilem virum Henricum Namurcensem comitem in praesentia praefati regis per charissimum filium nostrum Bernardum Claraevallensem abbatem et principes ipsius regni rationabili providentia facta est, et ejusdem scripto regis firmata, ratam et inconvulsam manere sancimus, et praesentis scripti munimine roboramus. Si qua igitur in futurum ecclesiastica saecularisve persona, hanc nostrae confirmationis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque sese divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Amen, amen, amen. Ego Eugenius Catholicae Ecclesiae episcopus subscripsi. Ego Albericus Ostiensis episcopus subscripsi. Ego Ymarus Tusculanus episcopus subscripsi. Ego Guido presbyt. cardinalis tit. S. Chrysogoni subs. Ego Humbaldus presb. card. tit. SS. Joannis et Pauli subs. Ego Gillibertus presb. card. tit. S. Marci subs. Ego Guido presb. card. tit. SS. Laurentii et Damasi subs. Ego Julius presb. card. tit. S. Marcelli subscrip. Ego Jordamio presb. card, tit. S. Susannae subsc. Ego Odo diac. card. S. Gregorii ad Velum Aureum subs. Ego Octavianus card. diac. S. Nicolai in Carcere Tulliano subs. Ego Joannes S. Adriani diac. card. S. Mariae Novae subs. Ego Guido diaconus cardinalis S. Mariae in Porticu subs. Ego Jacinthus diac. cardinalis S. Mariae in Cosmedin subsc. Datum Parisiis per manum Hugonis presbyteri cardinalis agentis vicem domni Guidonis S. Romanae Ecclesiae diaconi et cardinalis et cancell., Non. Maii, indict. X, Incarnationis Dominicae anno 1147, pontificatus vero domni Eugenii III papae anno III.